Document ID: 32006R1830

KOMISIJAS REGULA (EK) Nr. 1830/2006
(2006. gada 13. decembris),
ar ko groza Regulu (EK) Nr. 2092/2004, ar kuru paredz sīki izstrādātus noteikumus importa tarifu kvotas piemērošanai Šveices izcelsmes žāvētai atkaulotai liellopu gaļai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1254/1999 par liellopu un teļa gaļas tirgus kopīgo organizāciju (1), un jo īpaši tās 32. panta 1. punkta pirmo daļu,
tā kā:
(1)
Ar Komisijas Regulu (EK) Nr. 2092/2004 (2) ik gadus laikposmiem no 1. janvāra līdz 31. decembrim atver Kopienas tarifu kvotu importam bez muitas nodokļa žāvētai atkaulotai liellopu gaļai, uz kuru attiecas KN kods ex 0210 20 90 un kuras izcelsmes valsts ir Šveice, par apjomu 1 200 tonnas.
(2)
Komisijas 2006. gada 31. augusta Regulu (EK) Nr. 1301/2006, ar ko nosaka kopīgus noteikumus lauksaimniecības produktu importa tarifu kvotu administrēšanai, izmantojot ievešanas atļauju sistēmu (3), piemēro importa licencēm importa tarifu kvotu laikposmiem no 2007. gada 1. janvāra. Regulā (EK) Nr. 1301/2006 jo īpaši noteikti sīki izstrādāti noteikumi attiecībā uz pieteikumu iesniegšanu importa licenču saņemšanai, pieteikumu iesniedzēju statusu un atļauju izdošanu. Šī regula paredz, ka importa tarifu kvotas atver uz 12 mēnešiem pēc kārtas un pēdējo importa tarifu kvotu laikposma dienu nosaka kā licenču derīguma termiņu. Regulas (EK) Nr. 1301/2006 noteikumi jāpiemēro importa licencēm, kas izsniegtas saskaņā ar Regulu (EK) Nr. 2092/2004, neskarot šajā regulā noteiktos papildu nosacījumus vai atkāpes. Tā kā Regula (EK) Nr. 2092/2004 paredz, ka attiecīgo kvotu pārvalda, pamatojoties uz Šveices iestāžu izdotajām izziņām par īstumu un importa licencēm, vajadzības gadījumā jāsaskaņo Regulas (EK) Nr. 2092/2004 noteikumi ar Regulas (EK) Nr. 1301/2006 I un III nodaļas noteikumiem.
(3)
Tādēļ Regula (EK) Nr. 2092/2004 ir attiecīgi jāgroza.
(4)
Šajā regulā paredzētie pasākumi ir saskaņā ar Liellopu gaļas pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 2092/2004 groza šādi:
1)
Regulas 1. panta pirmo daļu aizstāj ar šādu daļu:
“Ar šo ik gadus laikposmiem no 1. janvāra līdz 31. decembrim atver Kopienas tarifu kvotu importam bez muitas nodokļa žāvētai atkaulotai liellopu gaļai, uz kuru attiecas KN kods ex 0210 20 90 un kuras izcelsmes valsts ir Šveice, par gada apjomu 1 200 tonnas (turpmāk - “kvota”).”
2)
Regulas 2. panta 2. punkta otro daļu svītro.
3)
Regulas 5. pantu aizstāj ar šādu pantu:
“5. pants
Izziņas par īstumu un importa licences ir spēkā trīs mēnešus no to attiecīgā izdošanas datuma.”
4)
Regulas 6. pantu aizstāj ar šādu pantu:
“6. pants
Regulas (EK) Nr. 1291/2000 un Regulas (EK) Nr. 1445/95 noteikumus, kā arī Regulas (EK) Nr. 1301/2006 I un III nodaļas noteikumus piemēro, ņemot vērā šīs regulas noteikumus.”
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 13. decembrī

Labels: 3
17
18